- 1 KOORINTI
- <
- 2
- >

2
Asauku mundirafa auniriranasaa kuqunara minara kai qimanniminau.
1 Oo qini qikaqaafasaauqa qinee Pauroosa Koorinti maqusai oonuree Anutuna anoona ufa sia ooqai irirana faqaasa ufannai faqa sia uriqarara iriranannai faqa qimannimiqiafana. 2 Qinee qeeqa maaqi qimasee qimiriqa, qinee Koorinti maqannaasa qimannimidaqa qeeqa irirana aunusee asauku mundirana Yisunara kai qimannimianaura, mifa auniriranasaa kuqunara firaaqoo qimannimianauree qiqa. 3-4 Qinee minara iriseeqa innee iannai oonureeqa qeeqa ummooqukiranara iriseeqa maparaa idaqa daindiri ree marinaqa sia faiqí faiqi irirana faqaasa ufa faqa naufakiana faqa Yisunara qimannimiafannana. Qimannimi mariafananoo Anutuna maraquna afeeka fannoo amiqimasee qini ufa anoona uqannifiqanau. 5 Innee minara iriqa inneeqa Yisuna saqarikirana sia irirana faqaasa iriranasaa fau mundinoo marinau. Anutuna afeekasaa mundinoo maridanoo.
Anutuna maraquna fannoo Pauroona dadaaqufanoo qimanniminau.
6 Qinee sia faiqí irirana marasee aiqamausa qimannimidaqa, akaqausa Anutunara firaaqoo mapukusee irimariasa kuqaa qinee irira ufa misa qimannimidaqa. Sia maa maqanasaaqaraasa iriranau misa qimannimidau, sia maa maqanasaa rakisimari afeekausa iriranau qimannimidau doo misa afeeka taikaidanoo. 7 Qinee qimannimi marunna irirafa Anutuna ooqai kukeeqara irirana innaarunai asumu nimimarina qimannimidaqa mi irirana faiqí sia nifu qafaafa. Maa maqa maaqafa sia maru kamuqoo Anutufa mi irirana utaaqamaseenoo minannai maasa narí areenaranaki innaaruna ququsaki keeqaaqeera utaaqanau. Qinee mi irirana misa qimannimidaqa. 8 Ooqai maa maqa maaqanasaa rakisirausa sia mi irirana iriqau. Iriqau innaaruna areenaranakinaa karaambaiqa sia qumareefau aunirira saqarisaa arini. 9 Ooqai tamummaqara fasiqa minara maaqi qimasee akara rinau.
Faiqí sia qafee maru ainainnara sia iri maru ainainara sia faiqí moo fannoo minara kambiqaannoo fee qimaru ainainnara, miqira ainaina kai Anutufa deedaqammaseenoo nariara rimariasa kai nimiannoo.
10 Qinee Pauroosa minara maaqi qidaqa. Maasa inni saimbaqa Roomma maqannaasa namufaqa Anutufa narí maraqunannai narí ooqai kukeeqara irirana qiminau. Anutuna maraquna fannoo aiqama ainainara randasee aiquqummasee qafaidanoo. Sia akooqoo ainaina kai qafaidanoo Anutufa naaru kambiqaaninna kukeeqara ainaina farumara foora unaurinoo marina mina faqa aiquqummasee irimarifa marunara Anutufa narí ooqai kukeeqaqoo irirana inni saimbaqa qiminau. 11 Faiqí naundurakinaa maraquna fannoo mi fasiqana aundurakinaa irirana aiqama iridanoo. Miqi kai inoo Anutuna maraquna fannoo Anutuna aundurakinaa ainainara aiqama iridanoo. 12 Inni saimbaqa sia maa maqa maaqanasaaqaraa maraquna maroosa maridaqa. Inni saimbaqa Anutufa niqiqoo maraquna maroosa maridaqa Anutufa minannai innaarunai asumu mareemariana faqa minasaaqaraa naundura adiafaairana faqa niminau.
13 Qinee minara irisee maaqi qimasee qimannimidaqa, maasa sia faiqí irirana uqannifiqee maria iriranau qimannimidau, Anutuna maraquna maasa uqaqifiqoo ufana inni qimannimidaqa. Maasa innaarunaindaraa ainainara Anutuna maraquna maroo fasiqa anaaseesa qimannimidaqa mi ufana kai inni qimannimidaqa. 14 Anutuna maraquna siai fasiqa anaaseesa sia amana Anutuna maraquna faiqí anaasee dadaaqimari afeekana nimimarina sia amana mareefaranoo. Misa mi ainainna qafamaseeqa sia minara iridaqa furufara ainainee qidaqa. Sia mina oosana iridaqa maraquna maree mariasa kai amana mina oosana aiquqummaseeqa irifaranoo. 15 Maraquna maree maria fasiqanaaseesa innaarunaindaraa ufa aina aiqama raina raina masee irimarifaranoo. Maraquna siaisa kaiqeesa sia amana maraquna faqaasa maree mariana oosana irifaranoo. 16 Ooqeenaa tamummaqara fasiqa minara maaqi qimasee akara rinau.
Yafee moo fannoo Karaambaiqa iriranakinaana iriannoo fee. Yafee moo fannoo Karaambaiqa aamuaqira ufa amana amiannoo fee, sia amana moo fannoo miqiannoo.
Tamummaqara fasiqa ufara qinee Pauroosa minara maaqi qidaqa. Sia moo fannoo amana aamuaqira ufa Anutuna amiannoo mifa nimimarifa marinara. Maasa kai asauku mundirana irirana doo mareeqa.

- 1 KOORINTI
- <
- 2
- >

© 1983, 2001, 2017 Wycliffe Bible Translators, Inc.