- UQAFIQOO UFAFA
- <
- 14
- >

14
Maqasaaqaraasa moomoosa fuka idiroofaqa qafaafanna ufafa.
1 Qinee mi ainainausa qafamaseeqa quandakufaqa qafaafananoo sipsipa aanaaqi kuqufa Yisufa Oorifa aaqanasaa moo auqu Sioona aaqana minasaa kikiqinoo marinau. Oorifa aaqana Yeerusaree maqusa aaqa maridanoo. Mina saimbaqa faiqí moomoo mariqau. Yisuna auqu faqa mina akoona auqu faqa niqinaaqa akara rirausa kai mariqau. Mi fasiqausa nisaanaruafanaqa wan handareeta faqa footi maqi tauseenna faqa Yisuna faqa mariqau, (144,000). Faiqí ooni saqari uqanna auqufiqau. 2 Qinee mina qafaidaqa innaarunaindaraa ufa moo iriqiafana. Firaa kari innaarunai qiara foora qinoo firaa oondaindari nammariara foora aqufidanoora foora qufaqa iriqiafana. Miqimarunakina innaarunaindari piripunna ariufaqa iriqiafana.
3 Yisuna saimbaqa Oorifa aaqanasaa mariusa wan handareeta faqa footi maqi tauseenna faqa misa aiqama Anutuna qaari oorisaa faqa qaara faqa qaara faqa aandau faqa uriqararausa faqa misauqa noorinni ubeekaqau. Noori ubeekaidaqa fuka idi moo raqau sia moo fannoo mi idina irifaranoo Yisuna faqa maru fasiqausa wan handareeta faqa footi maqi tauseenna faqa misa kai mi idina amana reefaranoo Yisuna fidikannoo feefaurirausa kai mi fasiqausa marufaqa qafaqiafana. 4 Mi fasiqausa sia anaasee qummuari marusa amiqira maanaaqara foora andeeqarausa kai maridaqa. Misa sipsipa aanaaqi kuquna Yisuna faqa aiqamai fimarusa misa maqasaa fasiqa nandafiana neera fooridaqa misa Anutunaindi faqa Yisunaindi faqa maridaqa miqidaqa. 5 Sia unna ufa misaki marusa sia aaqarafa misaki marusa.
Qaaramoo qangiroo qu ufafa.
6 Qinee Yoohaneesa miqimaruna qafamasee quandafi qafaafananoo qangiroo moo fannoo innaarunai sandaaqai qaqamaree fufaqa qafaqiafana. Mifa amiqira fasaasa ufa naaru naaru marira ufa aiqama maa maqanasaaqaraasa firaa maqanaasa faqa kaqikaa maqannaasa faqa aiqama ufa qimariasa faqa aiqama maqannaasa faqa qimannimirara qaqamaree finoo firaa kari qinau. 7 Innee Anutunara rufiasee mina afeeka uriqararanara amooqiaqa, doo mifa maqasaa mariasa ufa irirafa doo ani maridanoo. Mifa innaaruna faqa maqa faqa ooruku nammari faqa kaqi nammariuqa faqa minauqa auqufa maridanoo, mina oorisaa kumaramafi amooqiaqa.
8 Mi qangiroofa miqi qimasoofanoo qangiroo moo fannoo mina aanaaqianna qaqamaree fidanoo Babiroonia maqusara anaasee kikiqa ususee qinau. Manda anaasee Babiroonia maqusa doo maqasaa aqufinoo maqusa naakundu kai saaeemaseenoo. Mi maqannaasa nári deedeepirana faiqí anaasee qummuarirana moomoo uainna nammariara foora aiqama maqannaasa nimufaqa namaseera foora aiqama maqannaasa nimufaqa namaseeqa furufarammidammia.
9-10 Doo mi qangiroofa miqi qimasoofanoo mina aanaaqianna moo qangiroo fannoo qaqamaree finoo firaa kari nameera qimasee aiqamausa qimanniminoo qinau. Kaasau aandau fee narí amana auqiranaree amooqidaqa innaaru qimariasa mina akara niqinaaqa faqa nisaukusaa faqa akara rirausa misa Anutuna aanooqirana uainna nammariara foora nambiqeefaranoo. Anutuna aanooqiranara qidanoo ididimari uainnana kikiqa usidanoo. Sia nammari namufaqa uainna namufaqa asooarana nimifaranoo kaqi uainna kai ididi marina kai nári manda oosana akiaqara aanooqirana idara foora qeemarina nimiannoo. Aiqama kaasau aandau amooqimariasa faqa mina akara maree mariasa faqa misa aiqama Anutuna naaquqara andeeqara qangiroouqa noorisaa faqa sipsipa aanaaqi oorisaa faqa firaa idaqee marinaki aupuraranaki fifaranoo. 11 Misa aupurararana nimimari mi idauru munafa naaru naaru ururaidanoo mariannoo. Faasaana faqa eendaki faqa sia asooarana mareefaranoo kaqi miqi kai minoo mariannoo. Kaasau aandau fee mina amana auqiranara innaaruqimariasee mina akara maree mariasee misa aiqama miqi kai mifarannoo.
12 Mi aukuannai maqasaa Anutuna aiku asauku marianausa mi aupuraranaki reendeenamafi fifimafi marirana faqa Yisunasaa kaqi kai mundufi marirana faqa miqimandee mi aukuanna Yisuna ufamau fimariasa miqiaqa.
13 Mi qangiroofa miqi qimasoofaqa qini qifu pisipasamasoofaqa qinee innaarunaira foora mariafananoo ufa moo qimaqiminau, Yoohanee anee maa ufana akara rua. Maa aukuannasaaqari karaambaiqaki keeqafiqa kuqifandinausa misa asasifaranoo. Anutuna maraquna fannoo mi ufana irisee dadaaqinoo qinau. Eeoo kuqaa nariqa kadaapi firaana ririseeqa kuqiqa adooaidaqa asasifaranoo. Nári kadaapirirana anoona kuqiranaki fiqa doo maree fidaqa asasifaranoo.
Anutufa maa maqa maaqanakinaasa nifiqaseenoo narí ufa irimariasa maraaninna ufafa.
14 Qinee Yoohaneesa mi ufana iriseeqa quandafi qafaafananoo eekara asurusaa faiqí moo fannoo faiqí nimaakuara fooqaana ooqufaaqee idanoo koora auqira qafee afisirafa asaukuki paipana afai raiqarana asaukuki uaqeeufaqa qafaqiafana. 15 Mi fasiqafa asurusaa ooqumarifi marufanoo Anutuna innaarunai naaquqara amaana maqakiqari qangiroo moo fannoo raudee qumuree mi fasiqana firaa kari aaramaseenoo qinau. Doo narana qanaa marida aneenna paipanannai ateekasee maree ania. Doo maqasaa naranara foora akuqanoo maridanoo. 16 Asurusaa marufa mina iriseenoo eedoo qimaseenoo doo narí paipana rauqimareenoo maqasaa aquseenoo narana ateekasee maree urinau.
17 Maroofanoo qangiroo moo fannoo Anutuna naaquqara amaana maqaki innaarunai marunakiqari raudamaki anireenoo narí asaukuki paipana afai raiqarana uqirafa raudoofaqa qafaqiafana.
18 Anutuna tatufira qaindasaa rakisimarufa qumureenoo paipana uqirafa qumuna aaramasee qimaminau. Anee doo uainna tatimaria sandafa maqasaaqaraasa mandoosana doo akuqanoo maridanoo, ateekamaree murusee misa fidika saunara foora tatia. 19 Mina iriseenoo paipanafaqaafa narí paipana maqasaa uainna sanda ateeka mareenoo Anutuna aanooqirana tatimarunaki maqusai murusee naambeeqai aqinau. 20 Aqusoofaqa misa tatisoofanoo fidika kai nammariara foora aufinoo faiqí ninuka kai urururufanoo nianai uqanna maree finau.

- UQAFIQOO UFAFA
- <
- 14
- >

© 1983, 2001, 2017 Wycliffe Bible Translators, Inc.