- ROOMMA
- <
- 4
- >

4
Abarahaamafa Anutunasaa narí irirana rusinau.
1-3 Innee Roomma maqannaasaki Yuda maqannaa akaqausa maridaqa. Maasa Yuda maqannaa qikeeku qikaaku Abarahaamafa naqaafeeinau. Mifa andeeqara mariranannai fee Anutuna afusaa andeeqarafa maridanoofeeinau. Sia minannaifau miqinau Abarahaamafa miqinoo maridanoofau Anutuna afusaa narí andeeqaranara asasini. Sia amana narí asasirafa marinau, Mooseena akarakinaa ufa minara maaqi qinoo maridanoo.
Anutufa Abarahaamanara qinau anee moomoosa nikausaikina marinnaranoo.
Miqi qunara Abarahaamafa iriseenoo oo kuqaa kambiqaannoo fee qimasee narí irirana Anutuna mi ufanasaa rusiseenoo afaaqa quqasee kisaaqasaa rakisi marinau. Anutufa mina qafamaseenoo Abarahaamanara oo Abarahaamafa qini ufasaa ani irirana rusimarianafa mariananoo andeeqarafa mariananoo fee qinau, minara Abarahaamafa sia narí andeeqaranara narasasirafa marinau.
4-5 Faiqí moo fannoo moo fasiqa ainainama isainanoo ainaina akoofa mina feefauru amiannoo. Aminanoo sia kaqi fifau qimiifoo qiannoo, narí mina ainaina kadaapirina akiaqara aminoo. Faiqí moo fannoo sia narí kadaapiriranasaa andeeqarana maraidanoo kaqi narí irirana Anutuna ufasaa mundimarina Anutufa miqi mari fasiqana kaqi mareeqeenoo narí afusaa andeeqaranaki quqaidanoo. Anutufa faiqí faiqi aaqee mariasara andeeqarausee qimarifa maridanoo faiqí aanaaseeuqa sia nariqa kadaapirifa, kaqi mi ufanasaa nári irirana rusisainna fasiqa anaaseesa Anutufa narí andeeqaranaki mara quqannisaannoo. 6 Anutufa aaqee maru fasiqa anaaseesa sia narinau, misara andeeqara fasiqa anaaseera foora kaqi mareeqee narí andeeqaranaki quqanau. Dafidifa minara maaqi qimasee akara rinau.
7 Anutufa mandainaina akiaqara mininnisoo fasiqa anaaseesa firaaqoo asasidaqa. Nári mandainaina Anutufa rafaaqafusoonara asasidaqa.
8 Anutufa nári mandainaina akiaqara sia irisee naruannoo, mina akiaqara aunusee sia kafaa minara ufa qiannoo. Miqira fasiqa anaaseeuqa minara irisee asasidaqa. Doo Dafidifa miqimmasee akara rinau.
9 Dafidifa mi asasirausara Yuda maqannaasara kai fee fee qinau. Sia miqinoo maridanoo. Anaamuru mariasa faqa asasifandia maqi qinau. Qinee Pauroosa faasai Mooseena akarakinaana Abarahaamanara qunafa maaqimminoo maridanoo. Abarahaamafa Anutuna ufa irisee narí irirana minasaa rusisoonara Anutufa minara kai irisee mina mareeqeenoo narí andeeqaranaki quqanau. 10-11 Yairee fee Anutufa narí andeeqaranaki quqanoo fee inau. Abarahaamana fainanduqu sooqoo fee miqinau sia fainanduquaqoo fee miqinau. Sia fainanduqira qoo mi fasannai mareeqee quqanau. Abarahaamafa Anutuna ufasaa narí irirana rusisoonara Anutufa mareeqeenoo narí andeeqaranaki quqaseenoo mina kooroo ianifeera Abarahaamanara fainanduquannee qufanoo miqinau. Miqi kai inoo Abarahaamafa aiqama Anutuna ufasaa irirana rusiranannai Anutuna andeeqaranaki keeqee marusa nikoofaikinoo marinau. Miqi kai inoo sia fainanduqirausa nári irirana Anutuna ufasaa rusisoosa Abarahaamafa misa nikoofaikinau.
12 Sia fainanduqirausa faqa fainanduqirausa faqa nikoofaikinoo marinau. Fainanduqirausa Yuda maqannaasa sia minara irisee Anutuna andeeqaranaki keeqaidaqa, misa nári nikeeku nikaaku Abarahaamafa mariundee kai iqa sia nári fainanduqiranara iriseeqa nári irirana Anutuna ufasaa rusisoosa Anutuna andeeqaranaki keeqeefaranoo. Abarahaamafa sia fainanduqiraqoo narí irirana Anutuna ufasaa rusinau. Maqee fainanduqirafa mifa mariundeemmiaqa.
Abarahaamafa narí irirana Anutuna saa rusisoonara qima afeekaikirana maranau.
13 Anutufa maa maqa maaqanara Abarahaamafa narí aiku asauku saimbaqa maqa maaqa fee qinoo qimafeekaikinau. Sia Abarahaamafa Anutuna sandufamau andeeqasee finoofau mina akiaqara maqa maaqara qima afeekaikirana marano̱ofauinau. Mifa Anutufa ufasaa narí irirana rusisoonara minara kai Anutufa mina mareeqeenoo narí afusaa andeeqaranaki quqaseenoo maqara qimafeekaikinau. 14 Anutufa narí nimianinna ainaina Kannaana maqa maaqa faqa asumu marirana faqa narí sandufamau kadaapirumasee fimariasa kai niminanoofau faiqí nári irirafa mina ufasaa mundirafa fifau kamambuannoo Anutuna ufa qima afeekaikira ufa faqa fifau maridanoo sia dadaaqiannoo. 15 Sandufa fannoo Anutuna aranaqarana mareeqeenoo faiqisaa quqaidanoo. Sandufa marinnaqoo kai sandufa rukiarafa mariannoo. Sandufa sia marinnaqoo mina rukiarafa faqa sia miqoo mariannoo.
16 Qinee Pauroosa Abarahaamanara kafaa qidaqa. Anutufa nimianinna ainainara Kannaana maqa maaqa faqa asumu marirana faqa qima afeekaikirafa Abarahaamafa Anutuna ufasaa irirana rusisoona minasaa mundinoo maridanoo. Miqiunara Anutufa nimianinna ainaina maa maqana faqa asuma marifandinnana faqa Abarahaamana narí aiku asauku faqa misasaa oonu aruakinausa faqa kaqi nimira ainainara foora mariannoo. Sia Anutuna ufaki kadaapirumasee fimariasaindi kai mi ainainausa marifaranoo Abarahaamana aanna ree mariasa, Anutuna ufasaa kaqi irirana rusimariasa misaindi faqa mi ainainausa mariannoo. Maasa Anutuna ufasaa rusimariasa nikoofa Abarahaamafa maridanoo. Maasa mina aanna ree mariasa kai mina aiku asauku maridaqa.
17 Anutuna ooqeenaa akara minara faqa maaqi qinoo maridanoo.
Qinee ani Abarahaamana mareeqeeqa moomoo maqannaasa nikoofaikianeera quqeeqa.
Doo maasa mi ufana iriseeqa maaqimmidaqa, Abarahaamafa narí irirana rusisoo Anutufa narí qimafeekaikunara anoonee qidanoo. Mi Anutufa kuqirausakinaana mareeqee kaqi mariranaki quqee marifa maridanoo mina ufa fannoo qufanoo sia maru ainainafa kambiqanau. 18 Abarahaamafa nauraiqi kuqiara foora inoo marufanoo Anutufa moomoo maqannaa nikoofaikianeera qimamufanoo Abarahaamafa mina ufasaa irirana rusiseenoo sia asasiaqaa iraqoo asasammaseenoo afeesinau.
Minara mifa kuqaa moomoo maqannaa nikoofaikamambinau.
Ooqeenaa akara minara maaqimminoo maridanoo.
Anisaa aniaruakinausa moomoo marifaranoo.
19 Anutufa mi ufana Abarahaamana qimamu aukuana kuqirana adeedi ramasee wan handeereeta aukuana adeedi ramasee marinoo narí anaaqa Saraqana faqa faiqi maqara aukuana ooqai uqanna taikafufanoo marunara amiqimasee iriseenoo, Anutufa faiqi aanaaqiara qimamunara iriseenoo sia Anutuna ufa afaimma quqanau, kaqi mina irirafa mina ufasaa irirana rusisee kuqaa kambiqaannoo fee qimaseenoo marinau. 20 Abarahaamafa narí Anutunasaa narí irirana rusiqoofa sia quqasee finau, sia mifa Anutuna ufara qaara aundura irinau. Abarahaamafa narí irirana Anutunasaa rusisoofanoo quandakinoo Abarahaamana afeeka amufanoo faiqi kambiqaaninnanara Anutunara asasinau. 21-22 Anutufa qimamu ufanara Abarahaamafa afeekaikamandeenoo Anutunara kuqaa afeeka maridanoo qimiannoo fee qimasee asasinau. Anutufa Abarahaamana mi irirana qafamaseenoo doo minara Abarahaamana mareeqeenoo andeeqara fasiqa fee qinau, Abarahaamafa narí irirana Anutunasaa rusisoonara minara andeeqarafee qinau.
23-24 Andeeqara fee qu ufafa sia Abarahaamanara kaifau miqi qimasee akara rinau, maasara faqa akara rinau. Maasa Karaambaiqa Yisufa kuqiranakinaana uqeeroonasaa irirana rusimarinau maasara faqa akara rinau. Maasa Anutufa mareeqeenoo andeeqara fasiqa anaasee kianinausa maasarammakara rinau. 25 Anutufa Yisuna mareeqeenoo maasa aaqee marunnanara faiqí nisaukuki nimisoofaqa kuqariqau. Maasa Anutuna afusaa andeeqarausa mariaqee qimasee kuqiranakinaana Yisuna uqeeranau.

- ROOMMA
- <
- 4
- >

© 1983, 2001, 2017 Wycliffe Bible Translators, Inc.