- 1 KOORINTI
- <
- 4
- >

4
Pauroofa nariara asauku mundirana ainainira fasiqee qinau.
1 Innee Koorinti maqannaasa maasara maaqi qiaqa. Asauku mundirafa Yisufa maasa mina ainainira faiqiuqa Anutuna ooqai kukeeqara anoona ufara rakisiaqee qimaqoosa maridaqa. 2 Ainaina faqaafa narí ainainasaa rakisi mari fasiqanara akooqoo andeeqara fasiqa kai maraannoo. Narí ainainasaa amiqimasee rakisi marina kai narí ufa irimari faiqina kai mara quqaannoo. (Qinee Pauroosa Anutuna rakisira faiqiara foora maridaqa. Qinee inniki ainainidaqa qeeqa irirana qeeqa uriqararanasaa rusisee inniki ainaini mariqiafana.)
3 Qinee inniki ainaini marunaqa innee qini ainainirana amanifaqa sia inni qimaniranara irianaura uriqararafa Anutuna ufa kai irianaura maqasaa fasiqa moo fannoo iriranannai qini ainainirana amanifaqa qeeqa uriqararana mina ufara kai irianaura. Qinee qeeqa faqa qeeqa ainainiranara andeeqaida fee sia fee andeeqaida fee qimasee sia qeeqa iriranara irianaura qini ainainirana andeeqee mari uriqararafa kai mina iriranara kai irianaura. 4 Innee qiniara qiafanoo qiqa daakirafa sia ummaara darifaqa kaqimbidaqa. Qini daakirafa qini darinoo fee sia fee darinoo sia qiniara andeeqara ainainira fee qidanoofau Karaambaiqa mifa kai qini saikara iridanoo ufa qiannoo. 5 Innee minara irisee sia maasara kasaaqaindari ufa qiaqa. Karaambaiqa innaarunaindari quminna faasaana kai taikara ufa qimannimirafa mariannoo. Mikari karaambaiqa sia ooqai akooqoo mariu irirana kukeeqara irirana oosana oosana irirana minakinaana uqeereeqeenoo aiqamausa nifusaa kooroomannimaqaannoo. Aiqama fasiqa anaasee naundurakinaa oosana auqeefandiannana deedaqirana akooqoo aiqamausa nifusaa mara quqasainaqa qafeefaranoo. Mikari aiqama fasiqa anaasee nári maqasaa andeeqara nirana marirana amana kai Anutuna amooqirana mareefaranoo. Mikari Anutufa maasa saika oosana aiquqummasee minara ufa qiannoo. Maasa mina ufamau fimariafanausa marunnanara innee sia ufannai maasa saika kasaaqaindari aruaqa.
6 Oo qini qikaqaafasaa mariasa innee aiqamausa andeeqasee Anutuna akara ufamau fuaqee qimasee Apooroosasandiri maaqanda kikiqususee qimannimiaqeera maaqanda qimannimiranara qiqa. Anutuna ufa inni indaarunnikamma nimaqee mariasara sia moora amiqira fee qimasee moora manda fee qimasee rairaiqiaqa sia miqiaqa. 7 Inniki akaqausa náriara uriqararausee qimariana unna qimariasa mariafanoo. Yafee mi uriqararana niminoo fee, Inniki mari ainainna aiqama Anutufa kai niminau. Innee minara iriaqa, naqaa fee qifaqee qeeqa kai maraafanausa firaaqoo uriqaraqa maridee qidee. Anutufa kai aiqama ainaina niminau.
8 Innee Koorinti maqannaasa unna qimasee aiqama ainaina maraafanausee qimariafanoo, innee inneeqara unna qimasee ainaina faqaasee qimariafanoo, doo innee unna qimasee karaambaiqara foora mariafaqa maasa sia. Innee Koorinti maqannaasa karaambaiqa mariaqaana. Innee kuqaa karaambaiqa marifaqau maasa maqee mandainainaki marunnana taikaseefau inni faqa kuqaa karaambaiqaikiqa marini.
9 Maasa Yisufa niqiqoo fasiqausa Anutufa ureeqarana nimiqoosammia maqi qimasee qeeqa kai oonu mafi iridaqa nimiqaifaqa maasa minaki maridaqa. Maasa namuqaa nisaukukiara foora marianaqa aiqamausa faiqí faqa qangiroo faqa nifusaa ataasa ataasa qidaqa darifandinausa miqirausa maasa maridaqa. 10 Maasa niqiqoo fasiqausa asauku mundirana ufasaara furufarirausee qimariafaqa innee Koorinti maqanna Yisuna ufara suqimariasa asauku mundirana ufakina innee inneeqara irirana faqaasee qimariafanoo. Maasa Yisuna ufa qimannimi marunausa kudoosaapeera foora unaqa innee nimudaanai qidaqa afeeka mariafanoo. Maasa faiqí nifusaa fidiaqaa imariasara foora maridaqa innee misa nifusaa uriqararausa mariafanoo. 11 Maasa Yisufa niqiqoo fasiqausa ooqai faqa maqee marunnana faqa daara raidanoo nammariara sia amanaikidanoo maasa manda qamunna rakeekaa irana afisidaqa, misa maqee maqee unnaanasamu oonisamu saamusamu maasa daridaqa maasa maaqa siaisa kaqi maqusamau faiqaqa nidaqa. 12 Maasa qeeqa kadaapiriranannai tooqaamu darirananai minannai ainainamasee naidaqa. Faiqí maasa diquraraafaqa maasa amiqi amiqimmannimaqaidaqa. Misa mandaikamma qimaqaafaqa maasa kaqi kai mina maraqa fidaqa. 13 Misa mandufa maasara qiafaqa maasa amiqira ufa kai misa qimannimidaqa. Maasa maa maqa maaqanakinaasa madaapeera foora maridaqa ooqai miqiqa aniusa maqee faqa aiqama maqannaasa madaapee aqi maria madikara foora marisa maridaqa.
14 Qinee Pauroosa inni Koorinti maqusanaasa sia nisaurirana nimiaqeera mi ufana qimannimisee akara ridaqa, qeeqa qimuqusa qeeqa faiqi namu mariafaqara foora naamua qidaqa. 15 Innee asauku mundirana ufamau fidaqa inni ufasaa rakisirausa fuki faaki qimariasa nukudara foora mariafaqa qinee moodaa inni nikausara foora maridaqa. Ooqai indaaru qinee amiqira fasaasa ufa maree aniree inni Koorinti maqannaa nimiafanaqa irisee asauku mundirana Yisuna ufamau fimariafaqa miqiafannanara inniqa nikausaikiqa maridaqa.
16 Qinee minara irisee qeeqa qimuqusa ookiqari reendeenamandee inni qimannimidaqa innee inni nikausa qini daanna raaqa. 17 Innee qini daanna raanee qimasee Timootina aqiqaananoo innee iannai fuannoo. Maaqanda karaambaiqa ainainiranaki maridaqa mifa qini qimuqusa andeeqara qimaakuara foora maridanoo. Mifa innee iannai oonuree qini fuka marirana asauku mundirana Yisunaki marira oosana qimannimiannoo. Aiqama maqusa maqusa nidaqa Yisuna ufa irimariasa suqusaida naamuaqimaqaafannana Timootifa mi ufana inni naaqoo auqaannoo.
18 Innikiqari akaqausa qini Pauroosara sia kafaa mai aniree maasa qiqafaannoo qifoo qimasee noori uqeerarausa nimariafanoo. 19 Karaambaiqa eedoo qinaqa innee iannai oonu nindafaanaura. Oonureeqa innikina noori uqeeree mariasa sia misa náriara firaa ufa qinnanara oonu qafaanaura misa auqi maria ainainna kai marinaqa qafaanaura. Anutuna afeeka misaki marinaqa auqeemarinnana kai qafaanaura Anutuna afeeka sia misaki mari ifoo qidaqa. 20 Anutuna innaarunai ququsaki fimariana maa maqanasaa marirana sia fifau ufasaa mundinoo maridanoo Anutuna afeeka dadaaqinoo auqiranasaa mundinoo maridanoo. 21 Oo Koorinti maqannaasa Yisuna ufa irimariasa aaqeemariana inneeqa kai iriaqa, unnaanasamuara foora uqirausee anianauree inniara qimuqusirana faqa reendeenirana faqa miqandee uqirausa anianauree. Inneeqa kai irisee inneeqa marirana andeeqasee mariaqa.

- 1 KOORINTI
- <
- 4
- >

© 1983, 2001, 2017 Wycliffe Bible Translators, Inc.