- OOSANA
- <
- 49
- >

49
Yakooboofa narí aiku asauku taikara qafaaqooqa qimannimu ufafa.
1 Yakooboofa narí faiqi namu naaramaseenoo qima niminau. Innee aiqama maaqoo aniraifaqa kasooaqee inni kina kambiqaaninna ainainara qima nimiana iriaqa.
2 Innee qini Yakooboosa faiqi namu innee qini fiqu fiqu mambifaqa inneeqa nikausa qini Isaraeerasa ufa iriaqa. 3 Reeubeenafa anee qini ooqa faiqi mariananoo.
Anee qini afeeka indaaruqaafa mariananoo.
Anee aiqama qini faiqi namu kiqari uriqararafa kaaqa afeekaiki marianafa mariananoo. 4 Anee nammari aufindee imarianafa kaaqa afeekaiki marianafa mariananoo.
Anee sia uriqarana marinnaranoo.
Anee qini qaarisaa qini ainainira anaasee sakasee faiqaannanara miqinnaranoo.
5 Simeeoonasa Reefisa innee qara moodaa fidika mariafanoo.
Innee qara inneeqa rakira duru saamunnoo faiqí mandaikamma nimaqaqau. 6 Qini irirafa sia misa kukeeqara ufaki ootupanoo maridanoo.
Qinee sia miqanda ufa suqiranaki marianaura.
Misa nirana qoofaqa faiqí anaasee narusee miqooqari nasuridaqa burimakau akoonauqa naununu ateekaqau. 7 Inniqara aannoo qiranasaa niqirafa mariannoo.
Innee kaqi fifau nárí marianara minara niqirafa mariannoo.
Isaraee maqa maaqakina inniqara faiqi namu furufaramambuaqa.
8 Yakooboofa miqanda nifaaqooqa qimaseenoo quandafinoo Yudana afaaqooqa qinau.
Yuda, ani akaqaafasaa ani amooqifara.
Anee aneenna namuqaa ninukasaa reenana rafaaqa finafa mariananoo.
Ani akoona faiqi namu ani oorinni niqoori saunu areefaranoo. 9 Yuda anee kaasau aandaura foora faiqí nárí marianafa mariananoo.
Anee firaa kaasau ainaina mariana, anee aandau arusee namasee faiqaqee inanoo moo fannoo sia ani afauriannoo, rufiaannoo. 10 Yudafa karaambaiqa duru feefa uaqeeiannoo.
Minasaa ani aruakinausa uriqaraqa maridaqa rakisi nimaqeefaranoo.
Mifa uriqarara auqu marasee rakisi nimaqanoo fifiinoo Siroo maqusaki oonuraannoo.
Miqoo maridanoo aiqama maqannaasa mina ameemaanai marifanoo rakisinnimaqaannoo
mina aiku oosana maridaqa mina ufa mau kai fifaranoo. 11 Mifa narí doonki timmusa uainna sandasaa rumbeenoo.
Uainnauqakiqari kaaqa amiqiranasaa rumbeenoo.
Mifa narí qamunna fidika arira uainna anoonaki nammaruqinoo. 12 Mifa uainna neemarifanoo mina afu fidikandanda inoo marifanoo mimmi naamma anoona neemarifanoo afai eekara aridanoo.
13 Miqi qimasee Yudana qimamiseenoo Seeburunana quandafi afaaqooqa qinau.
Seeburuna, anee ooruku nammari afainni marinaranoo.
Sipauqaindi nammariara rufiasee ani mandaaqasee marifara.
Ani maqa maaqa oosu Sidoona maqa maaqa ati raquru aminoo mariannoo.
14 Miqi qimasee Seeburuna qimamiseenoo Yakooboofa quanda finoo Isakaana afaaqooqa qinau.
Isakaa anee afeeka doonkiara foora mafinana narana uqauqa amuaaqa faiqaqeeia.
Yooseefaafa narí akaqaa fasaauqa aqoondikira ufa niminau.
15 Isakaafa idooara maqusa qafoofanoo amiqinoo marufanoo kummarama fufanoo ataufakaaqa firaa ummaara quqasee maranoo nimarinau. Mifa ainainira faiqiara foora ainainiannoo.
16 Yakooboofa Isakaana qimamiseenoo quandafinoo Dannaana afaaqooqa qinau.
Dannaafa narí maqannaasa uriqararafa mariannoo.
Misa Isaraee maqannaa foora marifaranoo. 17 Anee ukadiqara foora aana afainni marinanoo qoosa fannoo aatata finana aiku raquraminanoo maqasaa aqufinanoo faiqí minasaa marina afiqu aqusainanoo aanaaqiannaindari aqufuani.
18 Yakooboofa Dannaanara miqi qimaseenoo Anutunara innaaru qinoo qinau.
Oo Yaawee qinee ani dadaaqiranara afeesidaa.
19 Miqi qimaseenoo Kadannana afaaqooqa qinau.
Kada nipuraraa fasiqauqa ani arifaranoo.
Miqifana anee quandaki nariqa nifaqee finnaranoo.
20 Miqi qimaseenoo Yakooboofa Aseeranara qinau.
Ani maqa maaqaki narana moomoo amiqirafa kai mariannoo.
Anee kinna ami mariandee ira narana kai neemarinnaranoo.
21 Napatari anee kaasau aandaura fooqaana maridana aneenna aidiranasaa sandana nua.
Anee amiqira faiqi moomoo maqeennaranoo.
22 Yooseefaafa anee irumu miqirafa maridana nammari afainni kambiqafi aqama moomoo ireennaranoo. 23 Ani namuqaa nimudaanai qimasee nári duru feefannoo ani arirara afaqeefaranoo. 24 Miqifanoo Yooseefaana duru fannoo sia paruparuqiannoo tipu kai qinoo mariannoo. Yakooboona Anutufa aiqama afeeka faqaafa mina afeeka aminanoo mina asauku fannoo afeekaikiannoo. Mi Anutufa Isaraee maqannaasa rakisirafa misa afeeka kukeeqara maqusa maridanoo. 25 Ani akoona Anutufa ani dadaaqiannoo.
Aiqama afeeka faqaa Anutufa ani amiqi amiqiani.
Innaarunaindaraa aakunnoo ani amiqi amiqimma amaqaannoo.
Maqakiqari ururainna nammarifa ani amiqi amiqirana amiani.
Ani burimakau aandau faqa faiqi aanaaqiuqa faqa amiqi amiqimma nimaqaani. 26 Moomoo taatuqeenauqa faqa sakummauqannoo faqa ani amiqi amiqimma amaqaani.
Ooqeenaa aaqanasaaqaraa amiqi amiqirafa ani amiqi amiqiannoo.
Naaruara marira aaqanasaaqaraa amiqi amiqirafa ani amiqimma amaqaani.
Oosana oosana ainaina qinee qunna amiqi amiqirafa ani Yooseefaanasaa mariannoo. Anee aneenna afasausa kiqari uriqararafa marinnanasa mi ainainausa anisaa mariannoo.
27 Miqi qimasee Yooseefaana qimamisee quandafinoo Beensaminna qimaminau.
Beensaminna anee kaasau fainiara foora marinaranoo.
Anee kananaana faqa eendimarinana faqa aandau arusee neennaranoo.
28 Doo miqimasee Yakooboofa narí faiqi namu indaaruqaana saa oosana araseenoo aiqama mafi nifaaqooqa qimasanau. Miqimasoofaqa misa qisauku qara taikasee qikunooqu qaara marasee oosana faiqi namu Isaraee maqannaa mariqau.
Yakooboofa kuqufufaqa akundoo ufafa.
29 Yakooboofa nifaaqooqa qimannimaqaseenoo maaqi qimasee narí faiqi namu qimaniminau. Qinee kaqi kaaqoo kuqiqa qeeqa qikeeku qikaaku marianaki oonu ootupaanaura. Innee sia maaqoo qikundaaqa. Ooqai Abaraqaammafa nikundara maqa feefauru maqoofa maridanoo. Qeeta maqannaa Eefaroona maqaki qini qikausa nikundoonaki qini faqa qikundaaqa. 30 Kannaana maqa maaqaki Makapeera maqusa Mamareena maqusa suani afu oosana qaanai maridanoo. Abaraqaammafa Eefaroonafa unnai mi maqana feefaurummaseenoo nikundanau. 31 Miqoo misa Abaraqaammana faqa mina anaaqa Saraqa nammmarina faqa nikundaqau. Minakikai Isakeena faqa mina anaaqa Reebeeka nammarina faqa nikundaqau. Qinee minaki inni ninoona Reeaa nammarina akundeeqa. 32 Mi maqana faqa minakinaa ooni aamara faqa Qeeta maqannaasa unnai feefauriqia. Qini minaki qikundaaqa. 33 Yakooboofa narí faiqi namu qimannimi taikasee aiku raqandaammasee doo kuqinoo narí akeeku akaaku unnai finau.

- OOSANA
- <
- 49
- >

© 1983, 2001, 2017 Wycliffe Bible Translators, Inc.