- MAREEKOO
- <
- 4
- >

4
Qaqama aaqee mari ufafa.
(Mat 13:1-9; Ruk 8:4-8)
1 Yisufa kaifaa Kariree nammari afainni ooqu maridanoo Anutuna ufa miqoo suqi marusa qimannimi marinau. Faiqí anaasee moomoo mina ufa iriraree qimasee aiqama anireeqa Yisuna ititasoonara mifa kanuqaki akaramafufanoo nammariki afiqa quqaqoofanoo munu kasoomasee maridanoo minakiqari nammari afaisaa faiqí anaasee marusa Anutuna fasaasa ufa qimannimimarinau. 2 Yisufa sia akooqoo qimanniminau, quandara ufakiqari qimannimidanoo maaqi qimasee qimanniminau.
3 Innee amiqimmasee iriaqa faiqí moo fannoo maasa Yuda maqannaasa oosana mareenoo maqa rumaseenoo raisa fooqaana ummaqirara mina qaqama marasee minaki aaqasoofanoo ururanau. 4 Mifa miqoo aaqaidanoo akaqa qaqama fannoo aatata niku ree mariaqoo faqa aqufufaqa ufiniuqa aniree mina kai namasaqau. 5-6 Akaqa qaqama ooni meemai maqaki marufanoo minasaa maqa oodaa marunasaa aaqasoofaqa sia moomoo maqa marunara maqa tootooqi marunara dauni ururamafi marufanoo suani firaafa qoofanoo mina atuka sia meemai keeqoonara suani arufanoo aadanusinau. 7 Aaqasoofanoo akaqa qaqama amuka faqaafa marunaki aaqamakinoo aqufinoo kambiqafufanoo amuka faqaa ainaina fannoo mina arusaifanoo mandaikinoo marida sia qaqama ireenoo. 8 Akaqa qaqama fannoo amiqira maqasaa aqufufanoo maqakiqari urureenoo kambiqafinoo doo qaqama ireenoo, akaqafa oodaa ireenoo akaqafa amiqimasee ireenoo akaqafa fiqaramasee ireenoo.
9 Yisufa mi ufana qimannimidanoo maaqi qinau. Innee naaqoofaqaasa kai maa ufana qimannimunnana iriaqa.
Yisufa quandarufa qimanniminau.
(Mat 13:10-17; Ruk 8:9-10)
10 Qimannisoofaqa fufaqa Yisufa naríara marufaqa akaqausa mina faiqi namu qisauku qara taikasee qikunni ooqu qaara mararausa faqa aniree quandara ufa oosanara iroofanoo qimanniminoo qinau. 11 Anutufa narí ququsakinaa qumee irirana qimannimiannee qimasaifaqa qimannimidaqa akaqausa aqoosai mariasa quandara ufa kai qimannimunaqa iridaqa. 12 Tamummaqara fasiqauqa misara maaqi qimasee akara riqau. Misa maqee maqee qafaidaqa sia qafeefaranoo.
Misa iriqaraasamasee siamma irifaranoo. Misa irifau Anutufinnai ubeekama fifanoofau misa mandainaina akiaqara minninnisani.
Minara qinee Yisusa quandara ufa kai qimannimidaqa.
Qaqama aaqara ufa oosana koorooufa.
(Mat 13:18-23; Ruk 8:11-15)
13 Yisufa narí faiqi namufaqa faiqí akaqausa faqa qaqama aaqaranara irammirufanoo maaqi qimaseenoo akooqoo kooroomasee qimanniminau. Innee sia fee mi quandara ufana oosana iridee. Innee sia mina iriqa naqi fee mandee aiqama quandara ufa irifaree. 14 Qaqama aaqee mari fasiqafa Anutuna ufa qaqamara foora aaqaidanoo. 15 Moo kari akaqa ufa faiqí naunduraki aanasaara foora aaqasaafanoo iriafanoo Sadannafa ufiniara foora mina aaqee uqanna aakueeqee aqidanoo. 16-17 Akaqa fasiqa anaasee naunduraki ooni maqasaara foora qaqama fannoo aqufidanoora foora mi ufana irisee asasamasee marasaafanoo sia meemai anoona ooqu finara sia kisaaqasaa maridanoo, mi ufana saara ummaara fee, ariranee, kambiqafifaqa dauni minnisaidaqa. 18-19 Akaqa fasiqa anaasee amuka faqaa ainainaki aaqee maria qaqamara fooqaana maridaqa. Misa Anutuna ufa iriseeqa maaqoo maria ummaara kadaapirirafa faqa munnimmara rimariafa faqa oosana oosana ainainara rimariafa faqa mi ufausa kai Anutuna ufa radamusaifanoo sia qaqama iraidanoo. 20 Akaqa fasiqa anaasee amiqira maqasaa aaqee maria fara foora maridaqa, misa Anutuna ufa irisee maraanara qaqammara foora iraidanoo akaqafa oodaa iraidanoo akaqafa amiqimasee iraidanoo akaqafa fiqaramasee iraidanoo.
Qooma qumbirana quandarana kikiqa usirafa.
(Ruk 8:16-18)
21 Yisufa kaqi qimannimidanoo qinau. Faiqí moo fannoo qooma qumbimaree difaani ameemaanai sia minni quqaidanoo beeta ameemaanai sia minni quqaidanoo akooqoo quqaqaifanoo kaaqa qaanifeera. 22 Miqikaimmasee kasooqaqee aiqama kukeeqee mari ainaina oosana oosana Anutufa mareeqee akooqoo quqaannoo aiqama rafaaqa fimari ainaina faqa akooqoo quqaannoo. 23 Innee naaqoo faqaasa iriaqa.
24 Yisufa kafaa maaqi qimasee qimanniminau, innee naaqoo irimari ufanara amiqimandee rakisiaqa. Anee nana ufa fee faiqí anaasee niminanoo Anutufa mi ufanannai kai aninna rafaaqafu amaqaannoo sia aneenna qinnana amana kaifau ani rafaaqafu amaqaannoo fau fiqaramasee ani rafaaqafuamaqaannoo. 25 Faiqí moo ainaina uqaqee marinnana moo faqa Anutufa amiannoo. Faiqí moo fannoo ainaina siainnana kaqikaa ainaina marinnana Anutufa mara marainanoo kaqi samu uqanna mariannoo.
Qaqama narí kai kambiqarana kikiqa usirafa.
26 Yisufa kaifaa qimanniminoo qinau. Anutuna ququsa maqasaa fasiqa anaaseeki sia akooqoo kambiqaidanoo kukeeqanoo mari ifa kambiqeenoo akooroo idanoo, mifa faiqí moo fannoo narí afuqaki qaqama aaqaidanoora foora kambiqaidanoo. 27 Mi fasiqafa qaqama aaqasee eendaki faiqeenoo faasaana narí ainainai oonuree aniree miqi marifanoo doo qaqama aaqaqaifa doo kambiqafinoo. Mi fasiqafa sia kambiqarana oosana irifanoo narí kai doo kambiqafinoo. 28 Maqa fannoo naamma amifanoo kambiqafinoo qaqama iraidanoo. Indaaru ummaqusainanoo radiqifinoo afumu kambiqafinoo doo urureenoo afufeenaarinoo doo qaqama ireenoo qaqama anoona kambiqaidanoo. 29 Qaqama akuqamafifanoo mi fasiqafa paipana qumaree ateeka maree munu maaqaki quqaidanoo.
Qumini qaqamara foora radiqifinoo firaafaikidanoo.
(Mat 13:31-32, 34; Ruk 13:18-19)
30 Yisufa kaqi qimannimidanoo moo quandara ufa qimannimidanoo irammirinoo qinau. Anutuna maqasaa ququsakina faiqí anaasee mariasa nanara fooree maridee. Nana quandara ufannai fee kooroo ianauree. 31-32 Qinee maaqi qimasee qimannimianaura, qumini qaqama fooqaana kaqikaana faiqí moo fannoo mina maramareenoo ummaqusainanoo kambiqafinoo firaa tia saqariara foora aiqama aakaaqakinaa andanda uriqararafa maridanoo. Mina asaana firaanaikinanoo ufini aniree mina asaana auqaanai aanaamu usakaidaqa.
33 Yisufa narí ufa oosana oosana quandara ufakiqari faiqí anaasee nári irirana amana kai qimanniminau. 34 Sia sia quandara ufakiqari qimanniminau quandara ufakiqari kai qimannimi marinau. Mifa narí faiqi namufaqa naaduma marunnai minni mi quandara ufana oosana kooroommanniminau, maqee maqee miqimmi marinau.
Yisufa ufannai ufai amakaura taikanau.
(Mat 8:23-27; Ruk 8:22-25)
35 Mi faasaanna eenoofanoo Yisufa narí faiqi namu qimanniminoo qinau. Doo anifaqa sipaki akaramafinaqa Kariree farummaki fitaqamareeqa muqafainni nianai fuaqa. 36 Misa eedoo qimasee faiqí anaasee minnisee Yisufa ooqu marunaki akaramafufaqa Yisuna afiqee farumaki fiqau, akaqausa mariqa kanuqaki misa saimbaqa fiqau. 37 Misa faruma qambaanai fimarufanoo ufai firaafa uqinoo nammari amakaurufanoo sipaki nammari teeqinoo qumbiqararinau. 38 Yisufa kanuqa atinni akiaqa qunusaa rumasee faiqaqeeufaqa mina faiqi namu rufiasee aniree afaurida qiqau ufasaa rakisirafa findifua maasa kaqi kaaqoo nammariki ukuqnaidaqa kuqirarammidaqa anee sia fee maasara iridanee. 39 Yisufa findifinoo ufaira doo saa qimasee nammariara amakaura doo taikaa qufanoo ufai uqirafa taikeenoo nammari amakaurirafa taikafinoo doo firaaqoo dai qimafinau. 40-41 Dai qimafufanoo Yisufa quandakinoo narí faiqi namu niqidanoo qimanniminoo qinau Innee nanaree rufiaidee. Innee qini saqarikirafa siaisee maridee qufaqa misa firaaqoo rufiasee naaquqoofaqa narí qimami narí qimami qiqau. Maa fasiqafa nanee, sia faiqí faqa afaannauqa faqa kai mina ufara eedoo qidaqa, ufai faqa nammari faqa mina ufara eedoo kai qidaqa.

- MAREEKOO
- <
- 4
- >

© 1983, 2001, 2017 Wycliffe Bible Translators, Inc.