- ROOMMA
- <
- 8
- >

8
Anutuna maraquna fannoo maasa daunduraki dadaaqifaqa andeeqasee maridaqa.
1-2 Maasa Anutuna asauku mundirana Yisuna faqa moodaanaki marifanoo Anutuna maraquna fannoo kaqi marirana niminoo kuqirana manda sanda faqa manda oosana faqa minaki marunnana idukuqisaifaqa maridaqa. Minara maqee asauku mundirana Yisuna faqa moodaanaki mariasa sia Anutuna kuqira ufa ameemaanai maridaqa.
3 Mooseena sandufa nimaarusira ufa sia amana maasa uqeereeqeenoo maasa faiqí faiqi maasa marirafa kudoosaapaunanoo minara sia maasa uqeeraqiseenoo. Mooseena sandufa kadiqo̱ofanoo miqoo Anutufa moo oosanannai anoonaikinau. Mifa narí amaaku aqiqoonannai maasa faiqí faiqi naundurakinaa mandainaina arinau. Yisufa faiqí faiqi naundurakinaa manda ainaina maraquanifeera narí faiqí faiqi fooqaanaikamasee aqiqoofanoo quminau.
4 Maasakiqari akaqausa sia faiqí faiqi iriranamau fimariasa Anutuna maraquna sandufamau fimariasa maasara Anutufa qiqafeenoo sia maasa andeeqarafa Mooseena sandufa amana ooru maridanoo, ooreeqanoo maridanoo. Anutufa mina qafamaseenoo maasa andeeqarafa Mooseena sandufa amana kai ooru fuanifee qimasee narí amaaku aqiqoofanoo quminau. 5 Faiqí faiqi naundurakinaa manda iriranamau fimariasa nári naundurakinaa irirafa nariqa rafaaqafunnisaifaqa mi mau fidaqa. Anutuna maraquna ufamau fimariasa maraquna aidimari ainainafa misa nitikuraki keeqafi rakisi qumaraifaqa mi mau fidaqa.
6 Faiqí faiqi nidimari manda ainainafa ani atikuraki rakisinana kuqirannai ubeekanoo maridanoo kafaa mina dinni Anutuna maraquna fannoo narí aidirafa ani atikuraki rakisinana mifa ani mareeqeenoo kaqi mariranaki faqa asooaranaki faqa ubeekama amaqaannoo. 7 Faiqí faiqi manda nidirafa nitikuraki rakisimarisa Anutuna namuqaakammiqa maridaqa, sia Anutuna sandufamau fidaqa, fidaqau sia amanaikiaqini. 8 Nári faiqí faiqi iriranamau fimariasa sia amana Anutuna aidiramau fifaranoo.
9 Innee Roomma maqusai mariasa qini qikaqaafasaauqa innee sia miqimariasa Anutuna maraquna fannoo innikina marifaqa innee sia faiqí iriranamau fimariasa mariafanoo innee maraquna ufamau fimariasa mariafanoo. Asauku mundirana maraquna siaifa sia minaindi maridanoo.
10 Asauku mundirafa inni naundurai namummaqainaqa mina maraquna fannoo inni nifaaqa mandainaina fannoo narinoo marinnana sia minara iridanoo qafaidanoo Yisuna kuqiranara iriseenoo kaqi marirana inni nimana kaqi nimidanoo. 11 Anutuna maraquna fannoo Yisufa kuqiranakinaana marafindifinau. Yisuna mara findifu maraqunafa kai inni faiqí nifaaqa kuqiqa marifanoo kasooqaqee mi kuqirana uqeereeqeenoo kaqi marirana nimiannoo, narí maraquna inniki marinnanannai miqiannoo.
12 Oo qini qikaqaafasaauqa maasa moo ummaara ameemaanai maridaqa maasa faiqí faiqi manda nidirana ameemaanai sia maridaqa. Yisuna maraquna ummaara ameemaanai maridaqa. 13 Innee maqee faiqí faiqi iriranamau fiqa doo kuqifaranoo. Anutuna maraquna ufa irisee minannai innee inneeqa manda oosana kuqaruseeqa innee sia kuqifaranoo kaqi marifaranoo. 14 Anutuna maraquna fannoo nifiqee fimarisa Anutuna faiqi namu maridaqa. 15 Anutufa narí nimimari maraqunafa sia inni manda rumbaranaki quqaseenoo rufiarana nimiannoo, mifa sia miqidanoo maaqimmiannoo inni mareeqeenoo inni Anutuna faiqi namu kammasainaqa mina afeekannai kai qifaaqa quqasee maasa Anutunara maasa qikoonee qidaqa. 16 Anutuna maraquna fannoo aniree maasa qeeqa maraquna minasaa ootupamasaannanara maasa maraquna qimamida maaqi qidanoo innee Anutuna faiqi namu mariafanoo fee qidanoo.
17 Anutufa narí faiqí aanaaseera amiqi amiqira ainaina afeeda maqimaqaina maasa mina faiqi namu marianara minara maasa mifa innaarunai quqannimaqaqai qumiasana kasooqaqee maraanaura. Anutufa narí asauku mundirana amaqaqai qumiasana faqa maridanoo mifa mina faqa maasa mirinni innaarunai naida qimiannoo. Maqee maria aukuana asauku mundirana kuqira aupurarana dadaaqi maraananoo innaarunai mina kaaqa areenarana faqa naida qimiannoo.
Maasa aupuraranaki maridaqa Yisuna kaaqa qarana afeesida maridaqa.
18 Maqee mari aukuana Yisuna kuqu aupurarana dadaaqi marainafa faqa maasa oosana oosana ummaara marainnana faqa kaqikaafa maridanoo, kasooqaqee innaarunai narí areenarana naida qimianinafa qafaananoo firaafa uqanna mariannoo sia maqee aupuraranara qianaura fifau ainainara foora maridanoo.
19 Anutufa auqu quqoo ainainausa innaarunaindaraana faqa maqasaaqaraana faqa mi ainainausa aiqama moodaanaki kaaqa aupurarana maraidaqa Anutuna faiqi namu faiqí faiqi misa kuqiranakiqari findifiranara afeesidaqa. Misa kaaqa firaaqoo minara afeesida maridaqa. Maasa Anutuna faiqi namu saimbaqa putaa iranakiqari idukuaqee qimasee kaaqa afeesidaqa. 20 Innaarunai faqa maqasaa faqa mari ainainafa aiqama putaa inoo mandaikinoo rakeeinoo madaapeekammidanoo. Sia narí kai miqidanoo Anutufa narí qimaqoomau fidanoo miqidanoo. Anutufa minauqa faqa faiqí narira ufa ameemaanai quqaqoosa maridaqa madaapeekidaqa. Mi putaaira marirafa qumaarandanoo maridanoo mina aufadara ufa faqa maridanoo maaqimminoo maridanoo. 21 Aiqama mari ainainafa narí putaa kiqari kasooqaqee idukufuannoo. Idukufinoo Anutuna faiqi namu nári idukiranaki faqa idaaqira areenaranaki faqa keeqafi moodaanaki marifaranoo.
22 Oosanasaaqari aiqama Anutufa auquqoo ainainafa anaasee inaamunai aupuraida ikiraqee marianara foora maqee putaa irafa ummaarandanoo maridanoo. 23 Sia auquqoo ainainafa kai aupuraidanoo maasa faqa qeeqa faiqí faiqi manda marira nirana aupurarana aupuraidaqa, kasooqaqee Anutufa firaa qumiasana maasa innaarunai qimiannoo, maqee oosana arasee nimira ainaina narí maraquna nimiqoosa maridaqa. Maasa Anutunara afeesidaqa aupuraidaqa mifa maasa aiqama qipatasaa marirana iriranakinaana idukusainaqa narí faiqi namu kamambiqa innaaruna ququsaki mariaqeera minara qeeqa faiqí faiqi manda marira nirana aupuraranara aupuraida afeesida maridaqa.
24 Maasa Yisunasaa irirana rusiseeqa minara asasammasee afeesidaqa minannai innaaruna asumu marirana mareeqa. Asasamandee afeesimaria ainainafa anirainaqa qafamasee maasa sia afeesianaura. Sia moo fannoo narí qafeemari ainainara afeesidanoo, doo ani maridanoo. 25 Maasa sia qafaa ainaina kambiqaannoommifoo qidaqa ubiqafi reendeenamandee asasamasee afeesidaqa.
26 Miqikai inoo Anutuna maraquna fannoo anireenoo maasa Yisuna saqarikiranara kudoosaapee mariasa dadaaqidanoo. Maasa nana innaaru fee qianauree qimasaidaqa nana ainaina kikiqususaidaqee innaaru qianauree qimarufanoo Anutuna maraquna fannoo maasa ooreeqara innaaru qirana qafeenoo innaarunai ooru maasara Anutunai firaaqoo dadaaqidanoo pisoopisoo mandee innaaru qidanoo, faiqí faiqi ufa sia amanaikifanoo ammaqasaidanoo firaaqoo Anutufinnai maasara innaaru qidanoo. 27 Anutuna maraquna fannoo Anutuna faiqí aanaaseera Anutunnai firaaqoo pisoopisoo mandee innaaru qidanoo, sia fifau, Anutuna iriramau kai misara innaaru qidanoo. Anutufa faiqí nimuqusaki mari ainainara faasai qafee marifa marinara maraquna ireefandinna ainainara faqa faasai iridanoo moodaa irirana marinara maraquna maasara ireemari ainainara iridanoo.
28 Maasa maa iriranna iridaqa faiqí faiqikinaana narí asumu mariaqeera qimasee narí rusandeesamumandee maroosa Anutunara nidimarisara Anutufa misasaa rakisidanoo oosana oosana ummaara mandainainna misasaa quqeemarina misa dadaaqida fee qidanoo misasaa quqaidanoo. 29 Anutufa faiqí faiqikinaana rusandeesamumandee maroosa sia fifaufau maranau. Misa narí amaaku Yisunaikamambi mifara foora mariaqeera misa rusandeesamumasee mareeqeenoo utaaqama nimaqasoofaqa mariqau. Miqimasainanoo Anutuna amaaku fannoo moomoosa maqasaaqaraasa mina akaqaafasaara foora maridaqa mifa misa ooqu faiqí nifasaafara foora mafinoo marianifeera utaaqamma amaqanau. 30 Anutufa narí maraqoosa naaramasoofaqa aniroofanoo mareeqeenoo narí mariranaki quqanau. Anutufa sia fifau naarama quqanau, naaramasee narí afusaa andeeqaranaki quqanau, minaki quqaseenoo innaarunai kaaqa areenarana faqa naida niminau.
Sia moo ainaina maasa Yisunasaaqaraana amana rakee iannoo.
31 Maasa maa ufana aiqama irisee Anutunara naqi fee qianauree. Anutufa maasa dadaaqimarifa marinanoo yafee maasa amana rafaaqa fuannoo. Sia amana moo fannoo maasa amana rafaaqa fuannoo. 32 Anutufa sia narí amaakuara irinau kaqi maasara qimudaoo qimasee kuqiranaki quqanau. Mifa narí amaaku uqanna ririmma kaqi qiminau nana ainainee moo ainaina sia qimiannoo, aiqama ainaina kaqi afaarida qimiannoo.
33 Yafee Anutufa rusandeesamumasee maroo fasiqa aanaaseera mandainainara qimammaree nifairiannoo fee sia moo fannoo miqiannoo Anutufa narí uqanna misara mandainaina siaisee qidanoo.
34 Yafee moo fannoo mina faiqi namu kuqira ufa nimiannoo fee. Sia moo fannoo amana miqiannoo. Anutuna asauku mundirafa Yisufa doo kuqufufanoo Anutufa kuqiranakinaana mara findifumasee kaqi mariranaki quqasaifanoo doo maqee Anutuna aaqa asauku uqannai maridanoo maasara Anutuna oorisaa innaaru qidanoo.
35 Yafee moo fannoo asauku mundirana amuqusiranakinaana maasa rakeemasee kaqinni quqaannoo fee. Sia uqanna moo fannoo amanaikiannoo. Amanee mandainaina oosana oosana fannoo mina amuqusiranakinaana rakee iannoo fee qimuqusimari ummaara fee amanee Yisuna amuqusiranakinaana rakee iannoo fee Yisuna ufasaara narirafa mifee amana rakee iannoo fee. Aararee marinee amanee rakee iannoo fee kudikira fee rakee ianno fee ariranara deedaqirafa amanee rakee iannoo fee kuqirafa amanee mina amuqusiranakinaana rakee iannoo fee. Sia moo ainaina amana rakee iannoo. 36 Tamummaqara fasiqa akaraki minara maaqi qidanoo.
Maasa Anutuna ufamau fimariasa faasaambaasaana aiqama kari Anutunasaara dariranara eerairidaqa. Anutuna ufa siaisa misa maasa kuqiranaki fimaria sipsipausara foora maasa maaqimma qidaqa, kuqa dariraridaqa.
37 Tamummaqara fasiqauqa miqi qimaqoofaqa qinee Pauroosa mi aiqama ainainausara qinee maaqi qidaqa. Sia moo manda ainaina fannoo Yisufa maasara amuqusiranakinaana ani mara rakee iannoo mi mandainaina oosanna oosannafa maasa darirari marifanoo mi dariranna sia rafaaqafuannoo. Maasara amuqusimarifa asauku mundirafa maasa mareeqee uriqararanaki quqaqaisa maridaqa.
38 Qinee Pauroosa maa ainainnara amiqimandee mapukusee iridaqa, sia moo innaarunaindaraa rakisira fee moo afeeka fee maqee mari ainaina fee kasooqaqee kambiqaaninna ainaina fee kuqa dariranee kaqi mariranee. 39 Innaarunai mari ainaina fee maa maqanasaa mari ainaina fee, Anutufa auqu quqaqoo ainainakiqari sia amana moo ainaina fannoo Anutuna amuqusiranakinaana ani qumaree rakee iannoo. Anutuna asauku mundirafa Yisufa maasa karaambaiqa fannoo maasa mareeqeenoo minaki quqaqaisa maridaqa sia moo ainaina fannoo minakinaana ani qumaree rakee iannoo.

- ROOMMA
- <
- 8
- >

© 1983, 2001, 2017 Wycliffe Bible Translators, Inc.