- ROOMMA
- <
- 14
- >

14
Unna Anutunara dufi dufi qimaria narana ufafa.
1 Qinee Pauroosa Roomma maqusanaasa Yisuna ufa irimariasa qimannimidaqa. Innikina oosana oosana fasiqa anaasee mariafanoo. Akaqausa afeekaikamasee Yisuna mandaaqaqa maridaqa irirana minasaa kai mundusee fimariasa maridaqa, akaqausa irirafa sia Yisunasaa mapukimariasa mi fasiqausa irirafa oorudupirausa maridaqa. Innee sia amiqira irirana faqaasa kai mara maree inni suqiranaki quqaaqa irirana oorudupirausa faqa mareeqee kaqi moodaanaki quqaaqa. Sia misa moo iriranara rairaiqiaqeera mareeqee quqaaqa. Misa faqa Yisuna ufa irimariasa mariafaqa kaqi quqannisaaqa.
(Ooqai Pauroofa maru aukuanna aandau aruseeqa unna Anutunara tumunnai auqira afaannara dufi dufi qimaseeqa makeetimariqau. Yisuna ufa irimarusa namasaifanoo unna Anutuna maraquna kafaa daakuandoo qimasee rufieemariqau.)
2 Faiqí moo fannoo narí iriranannai sia minara iridanoo kai aiqama narana aandau naidanoo, sia Anutuna ufa rukiaida miqidanoo. Faiqí moo fannoo irirana oorudupirafa aandau namasee qeeqa irirana kuridianoo qimasee narana kai naidanoo. 3 Innikina aiqama aandau narana neemarifa sia quandaki aandau sia nainnanara fidiaqaamasee qinee qeeqaraa ani uriqararausee sia qia, Kafaa aandau sia nainnafa sia quandaki kaqi neemarinara qaoo qimannisaaqa.
4 Innee aiqamausa Yisuna ainainimariasa mariafanoo. Innee naqi fee mandee moo fasiqa ainainirana aqifaree. Mi fasiqafa moo fasiqa Yisuna ainainirafa maridanoo, mina uriqararafa kai mina oosana irisee mara uqeereeqee narí andeeqarana amanakai kikiqammaisaannoo karaambaiqa fannoo amana mina dadaaqinanoo anoonaikiannoo.
5 Faiqí moo fannoo moo faasaanara uriqarara faasaanee qidanoo. Faiqí moo fannoo aiqama faasaanara amanamana kai fee qidanoo. Aiqamausa naadu naadu nári irirana mapukusee irisee doo mi mau fuaqa. 6 Moo fannoo moo faasaanara uriqarara faasaanee qimarifa karaambaiqa auqu uqeeraidanoo miqi qidanoo. Moo fannoo aiqama aandau narana neemarifa karaambaiqa auqu uqeeraidee qidanoo miqidanoo, Anutunara dufi dufi qidee qida neemarifa miqidanoo. Akaqa ainaina sia neemari fasiqafa mifa faqa minannai Anutuna auqu uqeeraidee qidanoo miqidanoo, Anutunara dufi dufi qida sia neemarifa miqidanoo.
7-8 Maasa qeeqa mariranaki maridaqa sia qeeqa qeeqa rakisida maridaqa, maasa kuqirana faqa sia qeeqa rakisidaqa karaambaiqa fannoo kai rakisidanoo, maasa kaqi maridaqa karaambaiqa ainainiranaki maridaqa maasa kuqiqa karaambaiqaindi maridaqa mifinnai fidaqa. Doo qinee minara kooroo idaqa maasa kaqi maridee kuqidee karaambaiqaindi maridaqa. 9 Asauku mundirafa kuqirausa faqa kaqi mariasa faqa karaambaiqa marianifeera auniriranasaa kuqinoo minakiqari findifinau. 10 Qinee Pauroosa minara irisee iraidaqa. Anee yafee maridanee aqoonnana oosana qafamaseenee aqinanee. Anee yafee maridanee aqoonnanara akooqaidanoo fee. Maasa aiqamausa Anutuna afusaa kikiqammafuananoo mifa maasa oosana qafammaseenoo raina qimaqaannoo, minara sia aqoonnana aqisee akooqaani, anee ureeqarafa mariananoo.
11 Ooqeenaa tamummaqara fasiqausa minara maaqi qidaqa.
Anutufa qinau. Qinee kaqi marira Anutusa uriqararausa marunnanara qini ufa amiqimasee iriaqa. Aiqamausa qini doorisaa noorindari aqufiqa qimooqifaranoo. Aiqamausa qiniara Anutu fee qifaranoo.
12 Doo qinee Pauroosa minara maaqi qidaqa. Maasa aiqamausa qeeqa nirana, marirana, qirana Anutuna afusaa kooroo ianaura. Minara iridaqa aqoonnanara ireeda kai qiaqa.
Ani akaqaafasaa fannoo anee imarianna ainainasaa farindamaki saamuruandoo qia.
13 Nariara nariara ireeda kai marida sia munuqi miniqi qidaqa sia aaqara ufa nariara nariara qiaqa, sia maasa miqiaqa, maaqiaqa, maasa Yisuna ufa irimarunausakina maridaqa moo ainaina maraananoo qini qiqoonafa qiqafamaseenoo doo narí faqa mareenoo aaqaranaki aqufinaqa doo qinee mi ainainnara sia maraanaura rufiaanaura. 14 Qinee Pauroosa Karaambaiqa Yisunasaa atooaqa marunnanannai aiqama naranara anukara fee kai qimasee naidaqa. Faiqí anaasee moo fannoo moo ainainara sia anukara fee qinafa mina amuqusakinaafa mi ainainnara rufiaannoo.
15-16 Anee moo narana amiqira naranee qimasee namasainanoo ani akaqaafasaa ani qafamaseenoo mifa faqa neenoo minasaa farindamakinoo moo mandainainaki aqufinana anee mina afaasuaa qiananoo mifa mandainaina numooki aqufinoo. Anee miqinana sia aneenna akaqaafasaara amuqusinana dadaaqiananoo. Asauku mundirafa akaqaafasaara minara faqa kuqinau anee nanaree fifau amiqira naranara neemarianannoo mandoosanaki quqeenanee. Anee miqinaqa faiqí anaasee ani oosana oosana naranara kaqi nifaaqa quqasee neefandinnanara mandoosanee qifaranoo.
17-18 Anutuna ququsaki mariasa maasa nirana marirana sia narana nammarisaafau mundinoo maridanoofau. Anutuna naaquqara maraquna nimimari ainainausa andeeqarana faqa asooarana faqa asasirana faqa minamusasaa maasa marirana nirana mundinoo maridanoo. Faiqí anaasee moo fannoo asauku mundirana ainainidanoo narí akaqaafasaauqara amuqusimarifanoo dadaaqinoo rakisinanoo Anutuna amooqirafa faqa faiqí faiqi eedoo qirana faqa maraannoo.
19 Maasa minara irisee Yisuna aiku asaukuki nidaqa maasaki asooarana faqa narí afeekaiki narí afeekaikiqa Anutuna ufamau fuaqee qimasee mi mau fuaqa. 20 Anutufa maasa moomoosa Yisuna moodaanaki quqaqoofaqa maasa sia mina kuridiqa furufariaqa. Aiqama narana amana nee mariafa maridanoo maasa moo amiqira narana namasaananoo maasa qikaqaafasaa moo fannoo qiqafamasee quandaki aaqaranaki aqufinanoo maasa mi naranna naunnanara aaqarafa maridanoo fee qianaura.
21 Andeeqasee nimariaanafa maaqimminoo maridanoo akaqa narana nammari fee namasaananoo qini qikaqaafasaa moo fannoo fee qini qiqafamaseenoo minasaa aiku amakinanoo kuridiranaki aqufuandoora mi narana nammarina narara rufiaanaura. Nana ainainasaa fee qini qikaqaafasaa aiku amaki kuridiranaki aqufuannoo fee qimasee mi ainainara rufiaanaura.
22 Aninna irirafa narana nammariara sia faiqí aanaaseeki kooroomandee minasaa aanoo irafa raiqarafa kambiqaani Anutusandiri kai kukeeqasee iriaqa. Faiqí moo fannoo narana nammari nainara mina aakirafa sia qaoo qinafa mifa amiqira fasiqa asasiranaki mariannoo. 23 Kafaa mi fasiqafa moo ainaina namaseenoo oonumafi iridanoo Anutufa minara andeeqeefoo qiannoo fee sia andeeqeefoo qiannoo fee qimasee qaara aundura irirafa mi fasiqafa mi narana nammarina namasainnanara Anutufa aaqee maqi qiannoo, sia Yisuna saqarikiranara irisee neenoo irirana furufaramandee neenoo, miqinnanara Anutufa aaqeenoo fee qiannoo. Maasa moo ainainana andeeqara fee mariannoo fee aaqara fee mariannoo qimasee qaara daundura irisee kaqi oonu qumarainafa aaqarafa maridanoo.

- ROOMMA
- <
- 14
- >

© 1983, 2001, 2017 Wycliffe Bible Translators, Inc.