- MAREEKOO
- <
- 15
- >

15
Misa Yisuna qumaree munu Piratoona ufaki quqaqau.
(Mat 27:1-2, 11-14; Ruk 23:1-5; Yoh 18:28-38)
(Ooqai Mooseena sandufa fannoo sia asukunai ufa oosana oosana qinnufafa sia anoona kambiqaannoo fee qimaqoofa marufaqa misa mina rukiaseeqa asukunai ufa qiqau.)
1 Iqaqoo kananaana aanaiqikirausa misa uriqararausa faqa Yuda maqannaasa faiqí firaasa faqa Mooseena sandufa akoofasauqa faqa aiqama uriqararausa faqa maasa asukunai qunnufafa sia anoonaikidanoo fee qimaseeqa iqaqoofaqa Yisuna kaqi kaqi ufa suquseeqa nariqa Yisuna arifandinna ufana kaifaa andeeqaseeqa. Misa ufa andeeqaseeqa Yisuna mara maree sainandannai rumbamareeqa afiqa mareeqa Roomma maqanna kiapana Piratoona amiqau. 2 Amisoofanoo Piratoofa Yisuna irammirinau. Anee kuqaa fee Yuda maqannaa karaambaiqa fee maridanee qufanoo Yisufa qinau anee qianandeemmiqa maridaqa. 3 Aanaiqikirausa uriqararausa aniree moomoo unnufa Yisunara qimariqau. 4-5 Piratoofa mina iriseenoo Yisuna kafaa irammirinoo qinoo, misa moomoo mandainainara aniara qidaqa, ani ufa sia fee marifanee anee sia fee qinnaree qufanoo Yisufa sia ufa qufanoo Piratoona aaquqanau.
Misa Yisuna Piratoona kootaki quqaqau.
(Mat 27:15-26; Ruk 23:13-25; Yoh 18:39–19:16)
6-7 Aukuana aukuana aiqama aukuana Piratoofa ainnaaqarara qoomaqa saara moo adiafaaira ainaina Yuda maqannaasa nimianauree qimasee rumbaranakinaana moo iduku niminau. Nári nidimaruna uqanna idukunniminau. 8 Mi aukuanna Yisuna ufa irimaria faasaana faiqí anaasee moomoo Piratoona oopisaki aniree qiqau. Anee ooqai aukuana aukuanasaa faiqí moo idukusee qimariannana maqee maa aukuanna faqa moo idukusee qimia. Karafusa marina moo iduku qimianee qimasaida farafara imariqau. 9 Piratoofa qinau, Amanee qinee Yuda maqannaa karaambaiqa Yisuna iduku niminauree qinau.
10 Piratoofa aanaiqikirausa uriqararausa sia anoona marunara fifau rairai qidaqa Yisuna mareeqee Piratoona amunara irinau. Minara kai Piratoona amanee qinee Yisuna iduku nimianauree qinau. 11 Aanaiqikirausa minara iriseeqa faiqí anaasee fuki faaki qufaqa misa Barabasinara iduku nimiannee qiqau. Mi aukuanna faiqí moo auqu Barabasifa karabusaki marinau. Mifa akaqausa saimbaqa rakiranaki faiqí moo kuqannarusoofaqa karafusaki quqaqau. 12-15 Misa Barabasinara qufanoo Piratoofa kafaa aiqamausa qimanniminoo qinau. Yuda maqannaasa karaambaiqa qimariana minara naqi fee ianauree qufaqa misa moomoosa kafaa faaqa quqasee qimamiqa qiqau, pirimmannai aunirira saqarisaa aruannee qufanoo Piratoofa misa irammirinoo qinau mifa nana manda oosana maraifaqee aruanauree qufaqa misa firaaqoo uqanna faaqa quqasee qiqau, pirimmannai aunirira saqarisaa aruaqee qufanoo Piratoofa faiqí anaasee moomoosa nidirana nimianee qimaseenoo Barabasina iduku nimiseenoo Piratoofa narí maara fasiqauqa nimisee maasa Roomma maqannaasa oosana marasee raitasaa qainna rumbeeqoo samu mina ataufakaaqa aru umooqukamasee afiqamareeqa muru aun irina saqarisaa pirimmannoo aruaqee qinau.
Amuka faqaa qafee auqusee afisuamaqaqau.
(Mat 27:27-31; Yoh 19:2-3)
16-18 Piratoofa miqi qimasoofaqa sundiauqa iriseeqa Yisuna afiqamareeqa koota maqakiqari rafudamakufaqa miqoo Piratoona firaa amiqira maqa naambeeqai raitasaa qainna rumbeeqoo samuna Yisuna ataufakaaqa aru umooqukamaseeqa ataasa ataasa naaree qimasee fafaa aunirira saqarisaa aruanauree qimasee kiapana firaa maaqa naambeeqai munusee aiqama sundiauqa naaramasoofaqa anireeqa qamunna moo maara fasiqa misa qamunna taatuqee arirana afisuamaqasee amuka faqaa sanda saatunanda fooqaana mara maree karaambaiqa qafee fee qimasee Yisuna akiaqa aranaiqi afisuamaqasee nisauku niqinaaqa quqasee kiapana amandee mariandee mandee amandamasee qimamiqau, Oo Yuda maqannaa karaambaiqa sia dauni kuqinnaranoo kisaaqasaa marinnaranoo. 19 Miqi qidaqa sasamimi ateekarasamu qumaree mina akiaqa rupeemma amidaqa firaaqoo ataasa ataasidaqa mina afaaqai niqaara fidiamaqasee mina oorinni niqoori saunarafufaqa ataasa ataasa qimariqau. 20 Misa ataasa ataasa qirana taikafufaqa misa saasaakoona arira qamunna raipaqusee narí qamunna afisuamaqasee aunirira saqarisaa firimmannai arifandinnaqoo afiqee fiqau.
Misa Yisuna afiqee Koorookata aaqanai fiqau.
(Mat 27:32-44; Ruk 23:26-43; Yoh 19:17-27)
21 Maqusai ari iseeqa Yisuna doo afiqee fimarufanoo kudoosaapeenoo narí aunirira saqari sia amanaikufaqa maara fasiqauqa faiqí moo narí maaqaindari aniroona aanai paqurimasee mina auqu Simoona amarafa. Sia Yisuna faiqi namukinaafau mina amarafa moo fannoo mifa Sireenee maqusaindaraafa Areekasandeerana faqa Rufusana faqa nikoofa marinau. Sundiauqa minara Yisuna aunirira saqari aku maree fua qimasee arirarufanoo mifa misa faaqaanara rufiasee aku maree finau.
22 Miqimasee misa Yisuna afiqa maree fifi ufaqa Koorookata amuaqunamusaa afiqee fiqau. Mi maqa maaqana auqu faiqí nikiaqa amudaani fee qiqau. 23 Yisuna miqoo munu quqasee uainna nammari marasee moo marasinna minaki quqasee minara naanneera fuki faaki qufanoo qaoo qimasee sia nanau.
(Mi marasinnana nári ufakiqari meerafee qimariqau. Mi marasinnafa namasainaqa sia afaaqa aidafuanifeera amufanoo aidafirana maraanee qimaseenoo sia mi marasinna nanau.)
24 Marasinnara qaoo qimasoofaqa misa mina qumaree aunirira saqarisaa rummamaqasee pirimmannai aruseeqa uqeereeqeeqa rakiaqau. Rakiaseeqa mina qamunnauqa faasai raipaqu quqaqoona mara maree kaatara foora sararamandee yafee maraannoo yafee maraannoo qimasaida maraqau. 25 Suani maqee ururoofaqa naina kirooka aunirira saqarisaa ariqau. 26 Yisuna arira oosana raufiqira saqarisaa akara rumasee aunirira saqari akiaqai aiqama qafaaqeera atukaraqau. Maaqi masee akara rinau. Maa fasiqafa Yuda maqannaasa karaambaiqa maridanoommi qimasee akararinau. 27 Maara fasiqauqa karafusakinaana faiqí mandaikamannimaqee maruqanda ruumba quqaqoona minakiqari mara maree Yisuna aaqa minisee nariqa auniriranasaa arusee Yisunaindi qambaanai rakiqasee miqanda aunirirana dinni dinni rakiaqau. [ 28 Miqimasoofanoo ooqeenaa tamummaqara fasiqauqa akara anoona kambiqanau, misa qiqau, misa mina mareeqee manda oosana maree mariasaki quqeefaranoo.]
29 Yisufa aunirira saqarisaa dirinoo marufaqa faiqí anaasee moomoosa fiqaree aiqaree idaqa qufoonaridaqa ataasa ataasa qimasee manda ufa qida qiqau, anee maasa firaa amaana maqa rapeemasee qaaramoo faasaana kafaa usakeennaree. 30-31 Amana maqee aneenna kai tatuakinana maqasaa aqufinana asumu maria qimaru faqa aanaiqikirausa uriqararausa faqa Mooseena sandufa akoofasauqa faqa ataasa ataasa qidaqa narí qimami narí qimami qiqau, Mifa moomoosa asumu marirana nimirarimarifa nariara sia asumu mariannoo. 32 Doo maqee Anutuna asauku mundirafa maasa Isaraee maqannaasa karaambaiqa auniriranasaaqari tatuaki aqufinaqa maasa irirana minasaa rusisee kuqaa Anutuna amaaku fee qianaura. Manda fasiqaqara dinni dinni nári saqarisaa aruaqanda miqanda faqa Yisunara ataasa ataasa qimariqau.
Yisufa kuqinau.
(Mat 27:45-56; Ruk 23:44-49; Yoh 19:28-30)
33 Suani qambaana akiaqa amummaqa ururoofanoo mi maqa maaqana aiqamai asukuna rafaaqafinau. Suani afu safasasaa mundufanoo asukuna taikafufanoo kafaa suani qanau. 34-36 Asukuna taikararimarufanoo Yisufa faaqa rumasee Eeburu ufakiqari qinau Eeri Eeri rama sabakatani maasa ufakiqari qini Anutu qini Anutu, naqaa fee ifanee qini minni qiseenee qimasoofaqa akaqa fasiqa anaasee miqoo marusa mandirira iriseeqa qiqau, Doo iriaqa mifa Eeriana aaraidaqinoo qufanoo faiqí moo fannoo Yisuna aunirira saqari atukaki sandee oonureenoo paadura au fooqaana maraseenoo maara fasiqauqa nári maqee maqee neemaru uainna nammarinaki raaraamaseenoo aika maraseenoo minasaa rutaquseenoo Yisuna nammari naanifee qimasee uqeereeqee Yisuna afaurusaa quqasoofanoo qumbifiqamma namasoofanoo amu fasiqafa qinau, Doo maasa rakisia, Eeriaafa anireenoo aunirira saqarisaaqaraana tatuannoo fee sia fee tatuannoo. 37 Yisufa mi nammarina qumbifiqamma namaseenoo firaa kari faaqa rumaseenoo doo kuquaraasinau.
38 Kuqufanoo aaqee kai Yeerusaree firaa amaana maqakinaa qamunna dirirafa ammuqundari qambaana kai raaqumaree muqufi aqusanau. Mi qamunnafa naaquqara maaqasaa ititara qamunna marinau. Minaki faiqí sia keeqeemaria maqa marinau. Aukuana aukuana Anutuna aanaiqikirausa uriqararafa kai minaki sipsipa anaaqa fidika mara maree mi maqanaki raaraa imarinau. Doo maqee qamunna anaqinoo marifaqa faiqí anaasee Anutuna aaqa fimaria aana ititee marifa doo maqee atuanoo maridanoo. 39 Maara fasiqauqa uriqararafa aunirira saqarisaa rakisimarufa Yisufa faaqaruna faqa kuquna faqa qafamaseenoo aaquqoofanoo qinau, kuqaa maa fasiqafa Anutuna amaaku maridanoo. 40 Yisufa aunirira saqarisaa marufaqa anaasee akaqausa miqoo maridaqa nianasaa maridaqa rakisi mariqau. Misakiqari Saroomeefa faqa Mariana amarafa Makadara maqusaindari anufa faqa, Mariana moo amarana faqa mifa kumaaraa Yameesa Yooseesa ninoofa marufa marinau. 41 Mi anaaseenamusa Kariree maqusaindari Yisuna dadaaqimarusa mina faqa afaqaqa aniusa mariqau. Sia misa kai, moomoo aanaaseeuqa faqa Yisuna faqa Yeerusaree maqusai aniroosa ani marida aunirira saqarisaa rakisi mariqau.
Yisuna ooni aamarai akundaqau.
(Mat 27:57-61; Ruk 23:50-56; Yoh 19:38-42)
(Yisuna aukuana narí maqannaasa maaqimmasee madika indufusaida kuqufusa nikundee mariqau. Misa ooni firaana kasaaqa aamara auquseeqa minaki keeqafufaqa dinni dinni moomoo aamara auqiiseeqa kuqusa minakiaqa naadu naadu nikundee mariqau. Moodaa kai moo kari akundeeqa mina afunda taikoofanoo kaifaa moo fannoo kuqufaqa miqikai imariqau. Sia moodaa karifau nikundee mariqau. Moo kari moo kari nikundee mariqau.)
42 Yisufa kuqufufanoo suani dupufanoo Arimateea maqusaindaraafa mina auqu Yooseefaana amarafa aniranau. 43-45 Mi fasiqafa Yuda maqannaa ufa suqiranaki keeqeemarufa marinau, aiqamausa minara kaaqa andeeqara fasiqa fee qimarufa marinau, maqee maqee Anutuna ququsa innaarunaindari maqasaa kambiqaaninnanara rakisi marufa marinau. Yisufa kuqu faasaana sabata deedaqira faasaanee qimarunasaa Yooseefaafa Yisuna iri duna sabata faasaana aunirira saqarisaa kaqi dirinoo mariandoo qimaseenoo anireenoo paasoosamasee Piratoona maaqaki kaqi keeqa finoo Yisuna iriara qufanoo Piratoofa Yisufa dauni kuqunara tautumasee maara fasiqauqa misa uriqararana aaramaseenoo iranau. Yisufa kisaaqasaa fee kuqinoo fee qimaseenoo mi sundiana ufa iriseenoo Yooseefaanara doo maraannee qufanoo 46 Yooseefaafa raudamaki qamunna firaana moo feefaurumamaree oonuree Yisuna iri saqarisaaqaraana tatu quqaseenoo qamunnasaa kukuqa mandee aku mareenoo ooni aamara auquqoo madikanaki Yisuna iri quqaseenoo ooni firaana quanda quandammeeqeenoo ooni aamarasaa ititanau. 47 Mariana amarafa Makadara maqusaindaraa anaaseefa faqa Mariana moo amarafa faqa Yooseesana anoofa miqoo rakisida iri quqaranara qafee mariqau.

- MAREEKOO
- <
- 15
- >

© 1983, 2001, 2017 Wycliffe Bible Translators, Inc.